Avainsanat

Tiivistelmä



Avainsanat

1. Jäsenvaltioiden lainsäädännön lähentäminen – Julkisia palveluhankintoja koskevien sopimusten tekomenettelyt – Direktiivi 92/50 – Hankintaviranomaiset – Julkisoikeudellinen laitos

(Neuvoston direktiivin 92/50 1 artiklan b alakohdan toisen alakohdan kolmas luetelmakohta)

2. Jäsenvaltioiden lainsäädännön lähentäminen – Julkisia palveluhankintoja koskevien sopimusten tekomenettelyt – Direktiivi 92/50 – Soveltamisala

(Neuvoston direktiivin 92/50 1 artiklan a alakohdan iv alakohta)

Tiivistelmä

1. Julkisia palveluhankintoja koskevien sopimusten tekomenettelyjen yhteensovittamisesta annetun direktiivin 92/50 1 artiklan b alakohdan ensimmäisessä alakohdassa säädetään, että ”hankintaviranomaisilla” tarkoitetaan julkisoikeudellisia laitoksia, ja toisessa alakohdassa, että ”julkisoikeudellisella laitoksella” tarkoitetaan laitosta, joka on nimenomaisesti perustettu tyydyttämään yleisen edun mukaisia muita kuin teollisia tai kaupallisia tarpeita (ensimmäinen luetelmakohta), joka on oikeushenkilö (toinen luetelmakohta) ja jonka rahoituksesta suurin osa on peräisin valtiolta, alueellisilta tai paikallisilta viranomaisilta taikka muilta julkisoikeudellisilta laitoksilta tai jonka johto on näiden laitosten valvonnan alainen taikka jonka hallinto-, johto- tai valvontaelimen jäsenistä valtio, alueellinen tai paikallinen viranomainen taikka muu julkisoikeudellinen laitos nimittää enemmän kuin puolet (kolmas luetelmakohta).

Kolmannen luetelmakohdan osalta ilmaisua ”jonka rahoituksesta suurin osa on peräisin valtiolta” on tulkittava siten, että tilanne on tällainen, kun julkisoikeudellisten yleisradiolaitosten, jotka ovat oikeushenkilöitä, joille on annettu yleisen edun mukainen tehtävä, jotka ovat valtiovallasta erillisiä, joita hallinnoidaan itsenäisesti ja jotka on organisoitu siten, että julkisen vallan vaikutusmahdollisuus on poissuljettu, ja jotka eivät kuulu valtion organisaatioon, toiminta rahoitetaan suurimmalta osin tätä toimintaa koskevan valtiosopimuksen (Staatsvertrag) säännösten mukaisesti määrätyillä, lasketuilla ja perityillä lupamaksuilla, joita vastaanotinten haltijoiden on maksettava ja jotka eivät perustu näiden laitosten ja kuluttajien keskenään tekemään sopimukseen.

Lisäksi kun julkisoikeudellisen yleisradiolaitoksen toiminnan rahoitus toteutetaan edellä esitetyllä tavalla, edellytyksessä, jonka mukaan ”rahoituksesta suurin osa on peräisin valtiolta”, ei edellytetä valtion tai muun julkisen vallan välitöntä puuttumista, kun tällaiset laitokset tekevät julkisia hankintoja koskevia sopimuksia, jotka eivät liity näiden laitosten varsinaisen yleisen palvelutehtävän täyttämiseen. Koska kyseessä olevien julkisoikeudellisten yleisradiolaitosten olemassaolo riippuu niiden rahoitustavan vuoksi valtiosta, näiden laitosten riippuvuutta valtiosta koskeva edellytys täyttyy ilman, että edellytettäisiin julkisen vallan konkreettista mahdollisuutta vaikuttaa tarkasteltujen laitosten hankintasopimusten tekemistä koskeviin eri päätöksiin.

(ks. 41, 50, 54, 55 ja 60 kohta sekä tuomiolauselman 1 ja 2 kohta)

2. Julkisia palveluhankintoja koskevien sopimusten tekomenettelyjen yhteensovittamisesta annetun direktiivin 92/50 1 artiklan a alakohdan iv alakohtaa, jossa säädetään, että tätä direktiiviä ei sovelleta yleisradiolaitosten varsinaiseen tehtävään liittyviä palveluja, eli ohjelmien luomista ja tuotantoa, koskeviin julkisia hankintoja koskeviin sopimuksiin, on tulkittava siten, että tämän säännöksen mukaan kyseisen direktiivin soveltamisalasta on suljettu pois ainoastaan sellaiset julkisia hankintoja koskevat sopimukset, jotka koskevat tässä säännöksessä mainittuja palveluja.

Koska kyseessä oleva säännös muodostaa poikkeuksen julkisia hankintoja koskevia sopimuksia koskevien yhteisön säännösten pääasialliseen tavoitteeseen eli palveluiden vapaaseen liikkuvuuteen ja hankintojen avaamiseen mahdollisimman laajalle kilpailulle, sitä on tulkittava rajoittavasti. Näin ollen direktiivin 92/50 soveltamisalasta suljetaan pois ainoastaan julkiset hankintasopimukset, jotka koskevat tämän direktiivin 1 artiklan a alakohdan iv alakohdassa mainittuja palveluja, eli radiotoiminnan harjoittajien ohjelmien hankkimista, kehittämistä, tuotantoa tai yhteistuotantoa koskevat sopimukset sekä radiolähetysaikaa koskevat sopimukset. Sen sijaan yhteisön säännöksiä sovelletaan täysimääräisesti julkisia palveluhankintoja koskeviin sopimuksiin, joilla ei ole yhteyttä toimintaan, joka liittyy julkisoikeudellisten yleisradiolaitosten varsinaisen yleisen palvelutehtävän täyttämiseen.

(ks. 62, 64 ja 67 kohta sekä tuomiolauselman 3 kohta)